ธปท.เผยสาขาแบงก์ลดหลังเทคโนโลยีเข้ามาแทนที่
ธปท.ยอมรับช่องทางบริการทางการเงินเปลี่ยนไปมีเทคโนโลยีทันสมัยมากขึ้น ทำให้การขออนุญาตเปิดสาขาของแบงก์ลดลง
22 มี.ค. 2560

ธปท.ยอมรับช่องทางบริการทางการเงินเปลี่ยนไปมีเทคโนโลยีทันสมัยมากขึ้น ทำให้การขออนุญาตเปิดสาขาของแบงก์ลดลง นายสมบูรณ์ จิตเป็นธม ผู้ช่วยผู้ว่าการ สายนโยบายสถาบันการเงิน ธปท. ชี้แจงว่า ตั้งแต่ปี 2559  จนถึงช่วงไตรมาส 1 ของปีนี้ พบว่า ธนาคารพาณิชย์ส่วนใหญ่มีการขอปิดสาขา มากกว่าขอเปิดสาขา เนื่องจากพฤติกรรม และไลฟ์สไตล์ของผู้บริโภคเปลี่ยนแปลงไป มีการนำเทคโนโลยีมาให้บริการทางการเงินที่หลากหลายมากขึ้น สามารถตอบโจทย์ความต้องการของลูกค้าได้ ประกอบกับ ธนาคารพาณิชย์มีการบริหารจัดการต้นทุนให้มีประสิทธิภาพมากขึ้น จึงมีการปรับตัวโดยทบทวนจำนวนเครือข่ายที่ตั้งสาขา (Relocate) และเพิ่มช่องทางการให้บริการผ่านโมบายแบงก์กิ้ง ( Mobile Banking )หรือ อินเทอร์เน็ตแบงก์กิ้ง (Internet Banking  )หรือ การนำเครื่องอิเล็กทรอนิกส์ ต่างๆมาใช้ เพื่อให้ลูกค้าสามารถทำธุรกรรมได้ด้วยตัวเองด้วยค่าใช้จ่ายที่ต่ำลง มีความสะดวกสบายโดยไม่ต้องเดินทางมาที่สาขา นอกจากนี้ ธนาคารพาณิชย์ยังมีการปรับรูปแบบสาขา ให้มีขนาดที่เหมาะสม อยู่ในที่ตั้งที่ลูกค้าเข้าถึงง่าย เช่น มีสาขาตามห้างสรรพสินค้า แหล่งรวมร้านค้า (community mall) ส่วนพนักงานของธนาคารจะได้รับการอบรม เวียนงาน ให้มีประสบการณ์ และทำงานได้หลากหลายมากขึ้น ซึ่ง ธปท. ก็มีการติดตาม การปรับตัวของธนาคารพาณิชย์ การดูแลลูกค้าและ พนักงานให้มีความเหมาะสมอย่างต่อเนื่องทั้งนี้ ธปท.ราบงานข้อมูลล่าสุดในเดือนก.พ.ปีนี้ ว่า จำนวนสาขาธนาคารพาณิชย์ทั้งระบบ (ธนาคารที่จดทะเบียนในประเทศและสาขาธนาคารต่างประเทศ) ลดลง 80 แห่ง หรือ 1.33% เมือเทียบกับระยะเดียวกันปีก่อน จาก 7,060 แห่ง เหลือ 6,980 แห่ง ซึ่งส่วนใหญ่สาขามักตั้งในเขตกรุงเทพฯ และภาคกลาง มีรายละเอียดแบ่งเป็น อยู่ในพื้นที่กรุงเทพฯ  2,131 แห่ง จากระยะเดียวกันปีก่อนที่มี 2,169 แห่ง ,ภาคกลาง 2,213 แห่ง จาก 2,230 แห่ง , ภาคตะวันออกเฉียงเหนือ 954 แห่ง จาก 961 แห่ง,ภาคเหนือ 832 แห่ง จาก 842 แห่ง และภาคใต้ 850 แห่งจาก 858 แห่ง